Ifølge en danskfødt talsmand for de israelske forsvarsstyrker udgør mellem 15 og 25 danske statsborgere i øjeblikket en del af Israels hær. Det skriver Politiken.

»Der er danskere i hæren, flyvevåbnet og søværnet. Det kan tænkes, at nogle sidder på kontorer og analyserer billeder. De indsamler livsvigtige data, som bliver brugt i krigen,« siger talsperson Therkil Petersen til Politiken, som også bekræfter, at der findes både »våbenførende som ikke-våbenførende danskere« i Israels hær.

Langt størstedelen af danskerne i den israelske hær er ifølge talspersonen både statsborgere i Danmark og i Israel. Og der er ifølge Therkil Petersen »højst sandsynligt« våbenførende danske statsborgere i krigen i Gaza.

Retsordfører for SF Karina Lorentzen Dehnhardt (SF) siger til Politiken, at hun er overrasket over oplysningerne.

Hun er bekymret for, at de danske israelere vender radikaliserede hjem og »med viden om, hvordan man bruger et våben« efter en krig i eksempelvis Gazastriben. Hun mener derfor, at Politiets Efterretningstjeneste (PET) skal monitorere og overvåge de pågældende personer, som man gør med de danske Syrien-krigere.

Samtidig skal eventuelle krigsforbrydelser straffes ved hjemkomsten til Danmark, understreger Karina Lorentzen Dehnhardt, der vil bede justitsminister Karen Hækkerup (S) om at forholde sig til sagen og få hende til at verificere Politikens oplysninger.

Justitsministeren er på ferie, men retsordfører for Socialdemokraterne Trine Bramsen (S) skriver i en mail til Politiken, at hun forventer, at alle anklager om krigsforbrydelser bliver undersøgt af israelske myndigheder.

»Danske statsborgere, der begår krigsforbrydelser i udlandet, kan retsforfølges her i landet, uanset om de er under dansk eller udenlandsk militærtjeneste,« skriver hun også.